Die draak (duiwel) wil die Kind (JC) by die vrou (God se volk, Sy kerk) vat. Die Kind word egter weggevoer na die hemel en op die troon geplaas, buite die bereik van satan. Dit maak die draak woedend, hy wend hom tot die vrou en probeer om haar te verslind. Sy vlug na die woestyn waar sy deur God bewaar en onderhou word.
Satan se doelwit is om die gemeente van die Here Jesus Christus uit te roei. Hy sal dit nooit reg kry nie. Net soos wat hy nooit die volk Israel kon uitroei nie. Die Here bewaar Sy volk in hierdie wêreld. Vir hulle is dit wel dikwels soos ‘n lewe in die woestyn, vol swaarkry en bekommernis.
Die oorwinning is in die hemel behaal, Christus het die draak (satan) oorwin, maar die stryd is nie verby nie. Die duiwel word uit die hemel gewerp en gaan met sy leër nog probeer om alles op die aarde te vernietig. Die vreeslike sryd gaan op aarde voortgesit word. Die duiwel is rasend oor sy nederlaag. Nog maar ‘n kort rukkie, dan sal sy mag tot niet wees, dan sal hy vir ewig gebonde wees. Daarom sal hy hierdie kort tydjie nog gebruik om soveel skade aan te rig as wat hy kan. Geen wonder dat die engele in vers 12 kla: ”Wee die bewoners van die aarde en die see.”